AlexejDobrolubov/national_council_slovak_2010 huggingface dataset:
90. schôdza NR SR - 3.deň - A. dopoludnia
Dátum: 2023-05-04
Poslanec: Mierna, Anna (-)
Druh vystúpenia: Vystúpenie s faktickou poznámkou

26. Ďakujem pekne za slovo. Takisto by som sa chcela spýtať, pretože bolo uznesenie vlády, že pán podpredseda vlády Holý mal pripraviť túto novelu, že prečo to vlastne nesplnil, prečo to riešime cez poslanecký návrh, keď sú tam stovky pripomienok a za normálnych okolností, keby sme dneska zbehli rozpravu, tak by sme o tom o piatej mali hlasovať. Čo neni normálne, pretože tento pozmeňovák, koľko bol čítaný tu? Tridsať, štyridsať minút? Takže určite pôjdem potom do rozpravy a požiadam potom aj spravodajkyňu, aby sme aj hlasovanie odložili na neskôr. Ďakujem pekne.
88. schôdza NR SR - 11.deň - A. dopoludnia
Dátum: 2023-03-30
Poslanec: Mierna, Anna (-)
Druh vystúpenia: Vystúpenie s faktickou poznámkou

51. Ďakujem pekne za slovo, pán predsedajúci. Ja... včera sme tu mali toto na výbore finančnom a som rada, že tento zákon máme a že teda určite to podporím. Ale vrátim sa k jednému, k jednej vete alebo dvom, ktoré povedal pán poslanec Ferenčák, a využijem tú príležitosť, že tu máme ministra školstva. Ja som od začiatku hovorila to, že súkromné školy, stredné a základné, ktoré sú financované zo samospráv, by mal štát prevziať na seba, na seba. My sme vlastne prijali vtedy ten zákon, keď sú dofinancované toto na 100 %, a predtým to bolo tých 88 %, zastupiteľstvá sa o tom rozhodovali, ale začiatkom 21. storočia, neviem presne, v ktorom roku to bolo, na ministerstve financií to presne vedia, došlo k zmene financovania, lebo pôvodne súkromné školy financoval štát, a stále som toho názoru, že tieto súkromné školy by mali prejsť pod financovanie štátu, takže toto určite zastávam, ten názor, ktorý mal aj pán poslanec Ferenčák. Ďakujem pekne.
88. schôdza NR SR - 8.deň - A. dopoludnia
Dátum: 2023-03-24
Poslanec: Mierna, Anna (-)
Druh vystúpenia: Vystúpenie s faktickou poznámkou

88. Ďakujem pekne. Tak ako si hovorila teda, že ľudia na to zabúdajú, ja keď som sa vrátila, tak som hovorila s mojou mamou, ktorá sa narodila do 2. svetovej vojny, a hovorila mi, že tiež to nemôže pochopiť, pretože štyridsať rokov sme tu boli presviedčaní o tom, že nikdy viac vojna. A tí, ktorí nás o to presviedčali, tak tí túto vojnu začali. Ja len teraz prečítam tuto, čo vidím dnes: „Po útoku ruskou raketou zomrelo v Konstantinovke v Doneckej oblasti päť ľudí, raketa zasiahla centrum neporaziteľnosti. Po celej Ukrajine bolo zriadených množstvo takýchto núdzových centier, ktoré poskytujú generátory na nabitie mobilných telefónov a ďalšie služby obyvateľom." Zase sa jedná o civilnú infraštruktúru a preto, aj keď to tu bolo spomenuté, ja si myslím, a boli sme tam prítomné, aký taký normálny život tých ľudí v tej vojne je nevyhnutné chrániť. Ani jedna strela nepadla na ruské územie a my keď sme tam boli, tieto strely, ktoré padali aj na ukrajinské územia, aj teda blízko nás v tom Kyjeve, vtedy jedna padla, boli vystrelené buď z Čierneho mora, z Bieloruska alebo Ruska. To znamená, že tieto boje nikde neprebiehajú na ruskom území, iba na území Ukrajiny. Takže preto chcem znova apelovať aj na to, aby sme si uvedomili, aké je dôležité, aby sa čo najrýchlejšie tento vojnový konflikt ukončil. Ďakujem.
88. schôdza NR SR - 8.deň - A. dopoludnia
Dátum: 2023-03-24
Poslanec: Mierna, Anna (-)
Druh vystúpenia: Vystúpenie s faktickou poznámkou

48. Ďakujem pekne za slovo, ďakujem pekne aj za doplnenie informácií z našej cesty, ktorú sme mali, tak ako hovorila kolegyňa, tak chcem povedať, že vlastne v tých dedinách, v ktorých sme boli, si predstavte, že v priebehu troch týždňov sa tam minulý rok stalo to, že tam vošlo, teda ruská armáda, 180 ľudí, za tri týždne v jednej dedine 120 ľudí, v druhej, a pre nás boli šokujúce určité veci, že v tých školách a škôlkach mali, že boli zabití teda a že v tých školách a škôlkach, kde mali umiestnenú muníciu, pri odchode to zbombardovali, zlikvidovali tam autobusy školské, takže to sú pre nich veci, s ktorými sa tí starostovia, s ktorými sme sa osobne stretli, musia dennodenne potýkať. A chcela by som zdôrazniť pre tých, ako hovorila kolegyňa, kto má pochybnosti o tom, že to tam je takto, bol tam štáb, bola tam redaktorka z televízie, bola tam z rozhlasu, bola tam kamera, tak je to, môžete vidieť vlastne tie informácie, ktoré sme na tejto ceste my zažili, oni aj zdokumentovali a môžete ich vidieť v televízii. Ďakujem pekne.
88. schôdza NR SR - 8.deň - A. dopoludnia
Dátum: 2023-03-24
Poslanec: Mierna, Anna (-)
Druh vystúpenia: Vystúpenie s faktickou poznámkou

44. Ďakujem pekne. Neviem, či robíme to isté my, my sme sa s tými ľuďmi stretli. My sme sa s tými ľuďmi rozprávali, my sme v tom Kyjeve boli, takže my máme osobné svedectvo. Ak tomu neveríte, tak treba tam skutočne vyjsť a stretnúť sa, máme na to parlament, na budúci týždeň tu bude pani podpredsedníčka parlamentu, ja som hovorila o neziskových organizáciách v 32 krajinách Európy, ktoré toto na týždennej báze riešia, čo sa strácajú informácie detí, takže bolo by dobré možno verifikovať si aj informácie, skutočne môžu byť aj nejaké iné, ktoré sú tam, a teda niekto môže niečo posunúť, ale my máme osobné svedectvo. Ďakujem.
88. schôdza NR SR - 8.deň - A. dopoludnia
Dátum: 2023-03-24
Poslanec: Mičovský, Ján (-)
Druh vystúpenia: Vystúpenie s faktickou poznámkou

54. Ďakujem za slovo. Vojnoví spravodajcovia boli vždy veľmi dôležitými osobami a ty, Martinka, a tvoje kolegyne ste boli vojnovými spravodajcami, ktorí určite priniesli fakty, o ktorých sme veľa vedeli, čosi tušili, ale to, čo ste k tomu pridali, je nesmierne dôležité. Niekto sa možno spýta, aký to má vlastne význam, čo zmeníme, čím pomôžeme, keď budeme prijímať takúto deklaráciu, nuž moje presvedčenie je veľmi úprimné, je, že je to dôležitý kamienok v mori svetovej snahy o to, aby hrozný zločin, ktorý pácha Ruská federácia na našom susedovi, sa zastavil čím skôr, a preto som presvedčený, že vaša deklarácia, naša deklarácia Národnej rady Slovenskej republiky bude príspevkom k tomu, aby sa tie hrôzy skončili skôr. A verím, že sa tak vďaka vám, za čom vám teda nesmierne aj ďakujem, stane a že vďaka vám môžme opäť povedať, že Slovensko napriek všetkým marazmom, politickým, ktoré tu zažívame, stojí v tejto dôležitej svetovej otázke na správnej strane histórie a vy ste k tomu prispeli. Ďakujem.
88. schôdza NR SR - 8.deň - A. dopoludnia
Dátum: 2023-03-24
Poslanec: Mičovský, Ján (-)
Druh vystúpenia: Vystúpenie s faktickou poznámkou

16. Ďakujem za slovo. Ďakujem ti aj za túto pripomienku. Ja sa ospravedlňujem, že som menoval len niekoľko železníc a niekoľko ľudí, bolo to nespravodlivé. Samozrejme, je ich oveľa viacej. Ešte keby som si tak spomenul napríklad ako Zvolenčan na pána Oravca, ktorý roky zachraňuje vozidlá v historickom depe vo Zvolene. Určite je komu poďakovať a ten zoznam by bol oveľa širší, tak je nespravodlivé niektorých vypichnúť. Ale s týmito ľuďmi som sa stretol, tak preto som si ich dovolil menovať a takto svojím spôsobom aj zvýrazniť hodnotu ich práce. A možno ešte poznámka, ktorú som mal na mysli a ktorá mi unikla. Máme napríklad pancierové vlaky. A tu by som bol trocha kritický. Tu mi chýba pohľad, máme, nedávno sa zmenil správca Múzea Slovenského národného povstania, z pancierových vlakov sa zachránili iba dva pôvodné vagóniky. Toho, čo je vo Zvolene pod zámkom, to je replika filmová. A tie pancierové vagóniky, tu by som aj využil tento priestor, ktoré sú posledné dva originálne neďaleko, v areály Múzea SNP v Banskej Bystrici, sú v žalostnom stave. Bol by som rád, keby ten ich náter, ktorý je teda nedôstojne sa už rozpadajúci a naozaj nezodpovedá hodnote týchto vozidiel, keby sa našli nadšenci v tomto múzeu alebo nech nejakých prizvú a nech sa tie dva vagóny dajú do poriadku. Tak využívam túto faktickú poznámku aj takto netradične. Ešte raz ďakujem za pozornosť.
88. schôdza NR SR - 7.deň - B. popoludní
Dátum: 2023-03-23
Poslanec: Mičovský, Ján (-)
Druh vystúpenia: Vystúpenie

171. Ďakujem za slovo. Vážený pán podpredseda, vážené plénum, Národná rada ma svojím uznesením č. 2001 z 8. februára toho roku, mi pridelila návrh poslanca Národnej rady Slovenskej republiky Martina Fecka na vydanie zákona, ktorým sa mení a dopĺňa zákon Národnej rady Slovenskej republiky č. 180/95 o niektorých opatreniach na usporiadanie vlastníctva k pozemkom v znení neskorších predpisov, tlač 1402, na prerokovanie týmto výborom: Ústavnoprávnemu výboru Národnej rady a Výboru Národnej rady pre pôdohospodárstvo a životné prostredie. Za gestorský výbor určila výbor pre pôdohospodárstvo a životné prostredie. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady, ktorým bol návrh zákona pridelený, zaujali k nemu nasledovné stanoviská: ústavnoprávny výbor uznesením č. 682 z 8. marca 2023 s poslaneckým návrhom zákona súhlasil a odporučil ho Národnej rade schváliť. Výbor pre pôdohospodárstvo a životné prostredia o návrhu nerokoval, nakoľko podľa § 52 ods. 2 zákona Národnej rady č. 350/1996 Z. z. o rokovacom poriadku Národnej rady nebol uznášaniaschopný. Výbor pre pôdohospodárstvo a životné prostredie ako gestorský výbor o návrhu spoločnej správy výborov o prerokovaní predmetného návrhu zákona nerokoval, nakoľko podľa § 52 ods. 2 zákona o rokovacom poriadku nebol uznášaniaschopný. Predseda výboru ma určil za spravodajcu k uvedenému návrhu zákona, ktorý predkladá predmetnú informáciu a na schôdzi Národnej rady bude informovať o výsledku rokovania výboru a bude navrhovať ďalší postup. Pán podpredseda, skončil som, otvorte, prosím, rozpravu.
88. schôdza NR SR - 7.deň - B. popoludní
Dátum: 2023-03-23
Poslanec: Mičovský, Ján (-)
Druh vystúpenia: Vystúpenie s faktickou poznámkou

90. Ďakujem pekne za slovo. Ja ďakujem pánovi poslancovi Baránikovi, ja sa vecne stotožňujem s tým leitmotívom, ktorý zaznieval v jeho vystúpení, že ak teda hovoríme o kresťanstve, tak by tam malo byť práve tá veta č. 1, úplne ten prvý pilier, že teda treba byť milujúci voči blížnym a možno voči tým, ktorí sú nútni, ktorí to majú ťažké. A my hovoríme teraz o komunite, ktorá to má naozaj oveľa ťažšie ako väčšinové obyvateľstvo. Akurát čo mi trocha vadí a čo by som chcel poprosiť, lebo to sa nehodí k vám, ak teda apelujeme na dôstojnosť, na vnímavosť, na istú slušnosť, myslím si, pán poslanec Baránik, že hovoriť ľuďom, aj keď možno cítime, že, že expresívne slová patria do parlamentu, a že vyjadrujeme tie emóciu, ktorá je možno aj na mieste predsa len hovoriť o hlúposti a obmedzenosti v tejto súvislosti zbytočne znižuje hodnotu vášho vystúpenia. To som mal na mysli, je to len taký detail, ale v zásade s tou vecnou stránkou s tým apelom nemôžem nesúhlasiť. Ďakujem.
83. schôdza NR SR - 8.deň - B. popoludní
Dátum: 2023-02-14
Poslanec: Mičovský, Ján (-)
Druh vystúpenia: Vystúpenie s faktickou poznámkou

159. Ďakujem, pani kolegyňa aj pánom kolegom, za vystúpenia, za reakcie. Verím, že je to naozaj téma, o ktorej by sa dalo rozprávať veľa, a je to najmä téma, z ktorej sa môžme odraziť k množstvu ďalších obetavých ľudí, ktorí sa venujú iným oblastiam, potrebujeme tých ľudí a potrebujeme ich podporovať aj tu zo siene zákonnosti a potrebujeme ich podporovať aj svojím každodenným životom a myslím si, že tak ako som zabudol povedať o mnohých veciach, ktoré sa dajú v tejto súvislosti spomenúť, a o mnohých železničkách a o mnohých aktivistoch, tak sa môžem len ospravedlniť, že som si vytrhol len niekoľko pasáží, pretože je to téma pekná, potrebná, a som rád, že nás spája. Ďakujem.
83. schôdza NR SR - 8.deň - A. dopoludnia
Dátum: 2023-02-14
Poslanec: Mičovský, Ján (-)
Druh vystúpenia: Vystúpenie s faktickou poznámkou

102. Ďakujem za slovo. No, Milan, určite sa nemusíš báť. Ja si myslím, že v tomto panuje pomerne veľká veľkorysosť, a keď niekto urobí pár úkrokov od značky, tak ešte si nepamätám za tie desaťročia, že by mal s tým problém. Aj keď chápem, že teda, hej, v národných parkoch je to naozaj povedané jasne, ale táto skúsenosť nehrozí. Treba si povedať, že do hôr chodia kultivovaní ľudia, ktorí tie značky využívajú, a nie zneužívajú. A čo je zaujímavé, samozrejme, je rozdielna frekvencia. Máme značky, ktoré sú zaťažené tak, že teda po nich chodia zástupy ľudí. Ja obyčajne teda sa vyhýbam práve takýmto značeniam. Máme značenia v horách, kde teda za celý deň či v zime, či v lete nestretnete na tej značke ani turistu, a napriek tomu vás tá značka vedie doslova krásnou samotou, až máte pocit, že ste tam v tej chvíli pod tým slnkom sám, takže sú to veľmi dobré veci. A čo je zaujímavé z hľadiska tých pohorí alebo tých značiek, kde máme pomerne menšiu frekvenciu, toť nedávno sme zažili ťažké obdobie covidu a mňa veľmi prekvapilo, ale je to vlastne pozitívne, že práve na značkách, kde som za celé dni nestretol nikoho, boli takmer zástupy ľudí. Vtedy ľudia pochopili, že teda čo je zdroj zdravia a bezpečnosti, takže možno sa to teraz zase vrátilo do normálu. Však zase nechceme, aby všetky mestá putovali len po turistických značeniach, ale som presvedčený, že táto téma, tak ako spája nás, tu, čo sme ostali tu v pléne, tak spája aj tisíce ľudí, ktorí vyjadrujú, a opakujem to ešte raz, obrovskú vďaku za to, že žijeme v krajine, ktorá má také kultivované, kvalitné značenie, ktoré je príkladom pre zvyšok sveta a ktoré umožňuje domácim i zahraničným hosťom využívať bohatstvo krás Slovenska. Ďakujem pekne.
83. schôdza NR SR - 6.deň - B. popoludní
Dátum: 2023-02-09
Poslanec: Mičovský, Ján (-)
Druh vystúpenia: Vystúpenie s faktickou poznámkou

146. Ďakujem veľmi pekne. Pán poslanec Dostál, rozumiem a viem sa stotožniť s vaším vnímaním, aj keď sa priznám, že trocha mi tu práve pri vás chýba trocha viacej v tomto ohľade veľkorysosti. Aj keď vravím, rozumiem, máte určite pravdu. Tá súvislosť tu je a keďže vieme aj krátku, aj dlhšiu históriu vzťahov politických strán v parlamente, takže vieme, že sme tým zaťažení. A práve preto by som povedal, že možno by sme nemuseli pozerať na tento aspekt, ale skôr na ten, na ktorý som sa snažil upozorniť. A využijem na to aj meno pána Trubana. Áno, dneska je to politický predstaviteľ, ale v časoch, keď sme sa rozhodli ho oceniť a on to prijal, bol to IT-čkár, ktorý poukázal na veľmi veľký nešvár v tejto brandži, keď si tam dohra... nahrávajú navzájom rôznych sparingpartnerov, aby sa vyhrala súťaž aj s nejakou tou nadsázkou, či vývarom, či ako to nazývajú. On na to veľmi tvrdo poukázal. A ja osobne som ho vtedy vyhľadal. On na bicykli chodil do roboty, ja na bicykli do roboty, stretol som sa s ním. Poprosil som ho, či by bol ochotný sa stať takýmto laureátom, a potešilo ho, že sa stal. Že sa neskoršie stal politikom a to, to súvisí, ale asi by to nemalo byť podstatné. Alebo naopak, takíto ľudia predsa by mali vstupovať do politiky. Už ktorú stranu si vyberú, to je tak trocha na nich. Ale myslím si, že to nie je nejaká stigma, ale to je taká forsáž, aby taký človek sa venoval veciam verejným aj z pozície politika. Ďakujem.
31. schôdza NR SR - 2.deň - B. popoludní
Dátum: 2021-06-16
Poslanec: Medvecký, Andrej (ĽS Naše Slovensko)
Druh vystúpenia: Vystúpenie s faktickou poznámkou

100. Ďakujem za slovo. Kolega, som rád, že si pripomenul, ako nás v minulosti ministri vnútra skúšali a doslova terorizovali na akciách, keď nám nechceli dovoliť, aby sme išli medzi ľudí, to isté robil aj súčasný minister vnútra, keď terorizoval celé Slovensko tými opatreniami a nespravil voči tomu úplne nič. Preto ja, ale aj celý náš klub v žiadnom prípade nemôže podporiť činy tohto ministra. Ďakujem.
27. schôdza NR SR - 2.deň - B. popoludní
Dátum: 2021-05-03
Poslanec: Medvecký, Andrej (ĽS Naše Slovensko)
Druh vystúpenia: Vystúpenie s faktickou poznámkou

247. Ďakujem za slovo. Jozef, kultivovaný príspevok, len vieš, čo je na tom najhoršie, že im je jedno, čo tu rozprávaš. Stačí, že im príde každý mesiac na účet odmena, a oni odhlasujú všetko. Poznám niektorých poslancov koalície aj osobne a ver mi, že oni majú na veci úplne iný názor. Len, vieš, keď musia hlasovať tak, ako hlasujú, tak to tak aj dopadne. Túto vládu podržia vždy, i keď môžeme rozprávať, čo chceme. To aj svedčí o tom, koľko poslancov si prišli vypočuť naše rozpravy. Ďakujem.
27. schôdza NR SR - 2.deň - A. dopoludnia
Dátum: 2021-05-03
Poslanec: Medvecký, Andrej (ĽS Naše Slovensko)
Druh vystúpenia: Vystúpenie s faktickou poznámkou

88. Ďakujem za slovo. V prvom rade sa ti, Martin, chcem poďakovať za tvoje odborné vystúpenie. O tvojom odbornom vystúpení svedčí aj počet faktických poznámok z rád koalície, keďže sa prihlásil len jeden poslanec, podpredseda parlamentu. Buď tvojmu príspevku nepochopili, alebo s ním plne súhlasia. Ďakujem.
27. schôdza NR SR - 1.deň - B. popoludní
Dátum: 2021-04-30
Poslanec: Medvecký, Andrej (ĽS Naše Slovensko)
Druh vystúpenia: Vystúpenie s faktickou poznámkou

162. Ďakujem zo slovo. Pán minister, kebyže nežijem na Slovensku, tak by som vám aj uveril, ako tu je všetko super, len škoda, že realita je úplne iná. Od kolegov tu zazneli, zaznelo veľa výčitiek ohľadom vášho plánu obnovy, že ste tam nepresadili v ňom nič, preto sa vás chcem opýtať, že či z toho chcete reálne vyvodiť nejakú zodpovednosť. Ďakujem.
25. schôdza NR SR - 7.deň - B. popoludní - 01.04.2021
Dátum: 2021-04-01
Poslanec: Medvecký, Andrej (ĽS Naše Slovensko)
Druh vystúpenia: Vystúpenie s faktickou poznámkou

204. Ďakujem za slovo. Pani Sulanová, ďakujem za váš prejav. Oni si aj tak neuvedomujú to, čo, ako budú hlasovať. To si musíme... (Smiech v pléne.) Je to pravda, nesmejte sa. Po tom roku, ako sme tu v parlamente, som si všimol, že vy nie ste poslanci, vy ste iba obyčajné hlasovacie automaty, že hlasujete iba tak, ako vám prikážu. (Reakcie z pléna. Zaznievanie gongu.) Vonku na chodbe sa rozprávate, že ani by ste to podporili, ani by ste to nepodporili, a tu hlasujete úplne opak. (Reakcia z pléna. Prerušenie vystúpenia predsedajúcim.) Grendel, Gábor, podpredseda NR SR Pán poslanec Pročko, poprosím vás, nevykrikujte. (Reakcia z pléna.) Medvecký, Andrej, poslanec NR SR Na Pročka sme si... Grendel, Gábor, podpredseda NR SR Pán poslanec, poprosím... Medvecký, Andrej, poslanec NR SR Na Pročka sme si už zvykli, aj tak to je obyčajný, neviem čo. (Výkriky z pléna.) Grendel, Gábor, podpredseda NR SR Pán poslanec, poprosím vás... Medvecký, Andrej, poslanec NR SR Budem s vami behať po námestí, vy šašo jeden! (Reakcie z pléna.)
25. schôdza NR SR - 2.deň - A. dopoludnia
Dátum: 2021-03-17
Poslanec: Medvecký, Andrej (ĽS Naše Slovensko)
Druh vystúpenia: Vystúpenie s faktickou poznámkou

80. Ďakujem za slovo. Stano, chcem ťa pochváliť za tvoj príhovor, a keďže žiadni z koaličných poslancov nemajú žiadne výhrady, tak verím, že pri hlasovaní podporia tento náš návrh. Ja sám som otcom a neviem si predstaviť, že by môjho chlapca vychovávali dve ženy alebo nejaké dievča vychovali dvaja chlapi. Chlapec musí mať vždycky za vzor otca a dievča musí mať vždycky za vzor mamu. Nemôže to byť inak. Ďakujem za slovo.
6. schôdza NR SR - 4.deň - A. dopoludnia
Dátum: 2020-04-24
Poslanec: Medvecký, Andrej (ĽS Naše Slovensko)
Druh vystúpenia: Vystúpenie s faktickou poznámkou

124. Ďakujem za slovo. Tak v prvom rade by som chcel Milanovi poďakovať za slová, ktoré povedal. Bola to čistá pravda. A koalícia jediné, čo dokázala, zdvihnúť si tie mikrofóny, pretože na to sa nejako normálne reagovať nedá. Na to nemáte argumenty. To je presne to isté ako vaše programové vyhlásenie vlády, prázdne slová a prázdne frázy a týmito vašimi zdvihnutými mikrofónmi ste dokázali len jednu vec, že vy reálne neviete na nič normálne reagovať. A fakt ďakujem za slová, ktoré povedal Milan. Povedal to veľmi dobre a som zvedavý, čo koalícia spraví s pani ministerkou Milanovou za tie jej slová, pretože verím, kebyže to spraví hocijaký iný minister a oni sú v opozícii, už by tu váš dvorný šašo bol s nejakým transparentom a ukazoval by tu kadejaké hlúposti. Ďakujem.
9. schôdza NR SR - 3.deň - B. popoludní
Dátum: 2020-07-09
Poslanec: Marcinčin, Radovan (OĽANO)
Druh vystúpenia: Vystúpenie

111. Vážený pán predsedajúci, vážené panie poslankyne, vážení páni poslanci, Národnej rade bola doručená žiadosť Súdnej rady, na základe ktorej má Národná rada navrhnúť Súdnej rade Slovenskej republiky siedmich kandidátov na členov disciplinárnych senátov, štyroch sudcov a tri iné osoby. Predseda Národnej rady Slovenskej republiky vyzval oprávnené subjekty, aby predložili príslušné návrhy kandidátov Ústavnoprávnemu výboru Národnej rady. V určenom termíne a následne po predĺžení tohto termínu oprávnené subjekty predložili tri návrhy iných osôb ako sudca a štyri návrhu sudcov. Ústavnoprávny výbor na 21. schôdzi 7. júla 2020 návrhy prerokoval a uznesením č. 67 konštatoval, že navrhnutí sudcovia Katarína Batisová, Kristina Glezgová, Marián Trenčan a Dagmar Valocká, ako aj iné osoby, ako sudca Martin Hapčo, Viliam Karas a Veronika Puškár Škodová, spĺňajú podmienky ustanovené v zákone o sudcoch. Ústavnoprávny výbor odporučil vykonať voľbu podľa ustanovení zákona o rokovacom poriadku Národnej rady Slovenskej republiky a volebného poriadku o voľbe a odvolávaní iných funkcionárov schváleného uznesením Národnej rady 498 zo 17. júna 2011. Pán predsedajúci, otvorte, prosím, rozpravu.
7. schôdza NR SR - 3.deň - A. dopoludnia
Dátum: 2020-05-14
Poslanec: Marcinčin, Radovan (OĽANO)
Druh vystúpenia: Vystúpenie s faktickou poznámkou

30. Ďakujem. Pán poslanec Dostál, slovenský jazyk takisto ako ostatné jazyky reflektuje skúsenosť, živú sk..., životnú skúsenosť národa, otec, mama sa niekedy mení na otčim, macocha. To nehovorí o tom, že každý otec bude otec bude dobrý a každý otčim bude zlý. Ale vo všeobecnosti, by takéto slová nevznikli, keby nebola tá skúsenosť, keď povieme macocha, tak vlastne každý už máme predstavu, že asi ako to bolo alebo ako to je. My si môžeme odsúhlasiť, čo chceme, ale skúsenosť je vlastne iná. Ďakujem.
90. schôdza NR SR - 15.deň - B. popoludní
Dátum: 2023-05-25
Poslanec: Mazurek, Milan (-)
Druh vystúpenia: Vystúpenie s faktickou poznámkou

85. Pán kolega, v súvislosti so zákonom o preukazovaní pôvodu majetku riešime jeden zásadný problém. A to je ten, že výška tej sumy, medzi ktorou musí byť teda rozdiel medzi tým, čo vie človek zdokladovať na základe svojich príjmov, a to, čo je majetok v hodnote, na ktorý si nemohol reálne zarobiť, je dnes nastavená na 1 500-násobok minimálnej mzdy. To je 1 050 000 eur. V preklade... a poviem vám konkrétny príklad. V Žehre máte niekoľko úžerníckych klanov, ktoré zotročujú doslova celú osadu. Oni si stavajú zlaté brány pred domom a všetci dobre vedia, že tí ľudia nikdy v živote nepodali daňové priznanie, nikdy v živote reálne nepracovali, sú na sociálnych dávkach, ale podľa zákona o preukazovaní pôvodu majetku sú nepostihnuteľní. Normálne nič im nemôžete urobiť, pretože predsa len, aj keď má tú haciendu za 700-800-tisíc, nie je to milión. Úplne jednoduché. A tak sa vozia na nových M8 a podobných autíčkach a smejú sa do tváre z toho, ako v podstate doslova a do písmena zotročujú celú osadu, ktorá im musí platiť rôzne formy výpalného a úžerníckych úrokov. Preto jedna vec, ktorá sa mi páči na tomto zákone, je, že ten limit znižuje. To je vec, ktorá je podľa môjho názoru potrebná a nevyhnutná, pretože v tejto podobe, ako je to dnes, je to nevykonateľné. A častokrát a práve z pozície Igora Matoviča vidíme, že sa táto téma zneužíva predovšetkým na verejných funkciách a na nenažraných poslancov a podobne, s čím ja, samozrejme, nemám problém, je to súčasť nejakého politického boja. A ako ste spomínali, tak to vyhlásenie, ktoré každý rok podávame, je mimoriadne podrobné a sú zaňho veľmi prísne sankcie, ak by ste ho chceli porušiť. Ale sú tu aj iné skupiny obyvateľstva, na ktoré som napríklad ja poukázal, a mohlo by byť spoločným záujmom nás všetkých nájsť riešenie, najlepšie ešte v tomto volebnom období, aby sme takýmto odporným ľuďom, ktorí doslova a do písmena dnes fungujú ako legálni otrokári, mohli niečo urobiť. Aby sme voči tomu mohli zakročiť. A to je v podstate jedna z tých vecí, ktoré mne sa na tom zákone aj napriek všetkým detailom a negatívam aktuálne páčia.